
Igazságot Magyarországnak? – A határon túliak és a győzteskompenzáció torzító-arányosító hatása a magyar választási rendszerben

A magyar választási rendszer 2011-es átalakítása során két új jogintézmény is bevezetésre került: a határon túli magyarok szavazata, valamint a töredékszavazatok győzteskompenzáció néven elhíresült típusa. Ezek számos mandátum sorsáról döntöttek a 2014-es választás óta, továbbá a rendszer arányosságát mérő torzulási mutatókra is jelentős hatást gyakoroltak. Bevezetésüket élénk viták követték a közéletben és a tudományos körökben egyaránt, féltve a választások tisztaságát és a mandátumok kiosztásának igazságos mivoltát. Ebben a tisztán kvantitatív kutatásban a két intézménynek a pártok listás mandátumainak számára és a torzulási mutatókra gyakorolt hatását vizsgálom, valamint retrospektív módon elemzem, hogy a győzteskompenzáció miként változtatott volna a 2002-es országgyűlési választások eredményén.

A dolgozat áttekintést nyújt a választási rendszerek fogalomköréről és tipológiájáról, részletesen ismertetve a magyar választási rendszer 2011 előtti és utáni főbb vonásait, különös tekintettel a győztes- és veszteskompenzáció fogalmaira, illetve a határon túli szavazatok politikai hátterére. Mivel a kutatás számításainak értelmezéséhez elengedhetetlen a listás eredmények kalkulálásához Magyarországon is alkalmazott d’Hondt-féle osztósoros módszer, valamint a Loosemore-Hanby index nevű torzulási mutató ismerete, a dolgozat ezek működésébe is betekintést nyújt.

A pályamunka fókuszában elsősorban az áll, hogy a győzteskompenzáció és a határon túliak együtt, illetve külön-külön hogyan befolyásolták a választások végeredményét és a vonatkozó torzulási mutatókat 2014 óta, beleértve a 2022-es eredményt is. Az eddigi legszorosabb, 2002-es választásra alkalmazom az új rendszer egyfordulós jellegét és a győzteskompenzációt, azt vizsgálva, hogy vajon egy ilyen szoros küzdelemben arányosíthatott-e volna az intézmény. A dolgozat nóvuma és egyben tudományos hozzájárulása egyrészt 2018-as választás eredményeihez kapcsolódó L-H indexek kiszámítása, másrészt a 2022-es választáshoz kapcsolódó összes mandátum- és indexszámítás mindössze néhány nappal a végleges és jogerős választási eredmények nyilvánosságra hozatala után, harmadrészt pedig a 2002-es választáshoz kapcsolódó újszerű, kísérleti megközelítés, illetve mandátum- és indexszámítások.



